RML ยัน! เลื่อนประชุมผถห.ไม่กระทบธุรกิจ พร้อมเกาะติดสถานการณ์ “โควิด” ใกล้ชิด
RML ยัน! เลื่อนประชุมผถห.ไม่กระทบธุรกิจ พร้อมเกาะติดสถานการณ์ “โควิด” ใกล้ชิด
13 เม.ย. 2563

นายไลโอเนล ลี ประธานเจ้าหน้าที่บริหาร บริษัท ไรมอน แลนด์ จำกัด (มหาชน) หรือ RML เปิดเผยว่า ที่ประชุมคณะกรรมการบริษัท มีมติอนุมัติเลื่อนวันและวาระการประชุมออกไปอย่างไม่มีกำหนด จากเดิมกำหนดจัดวันที่ 30 เม.ย.2563 เวลา 14.00 น. ณ ห้องสุรศักดิ์บอลรูม ชั้น 11 โรงแรมอีสติน แกรนด์ สาทร ตั้งอยู่เลขที่ 33/1 ถนนสาทรใต้ แขวงยานนาวา เขตสาทร กรุงเทพมหานคร
นอกจากนี้ ที่ประชุมคณะกรรมการบริษัท ได้อนุมัติยกเลิกกำหนดรายชื่อผู้ถือหุ้นมีสิทธิรับเงินปันผล (Record Date) ในวันที่ 13 พ.ค. 2563 และยกเลิกกำหนดจ่ายเงินปันผลในวันที่ 29 พ.ค. 2563 ทั้งนี้ บริษัทจะทำการพิจารณาเรื่องการจ่ายเงินปันผลอีกครั้ง เมื่อมีการจัดประชุมสามัญผู้ถือหุ้น
โดยคณะกรรมการบริษัทจะพิจารณากำหนดวันประชุมและระเบียบวาระการประชุมสามัญผู้ถือหุ้น ประจำปี 2563 รวมทั้งพิจารณากำหนดรายชื่อผู้ถือหุ้นที่มีสิทธิเข้าร่วมประชุมสามัญผู้ถือหุ้นประจำปี 2563 (Record Date)  อีกครั้งในช่วงเวลาที่เหมาะสม หากสถานการณ์การแพร่ระบาดของเชื้อไวรัสโควิด -19 คลี่คลายหรือสิ้นสุดลง โดยจะแจ้งให้ผู้ถือหุ้นทราบต่อไป
“สถานการณ์การแพร่ระบาดของเชื้อไวรัสโคโรนา (“COVID-19”) ในประเทศไทย รัฐบาลได้ประกาศสถานกาณ์ฉุกเฉินและได้ขอความร่วมมือจากภาคเอกชนให้พิจารณาความจำเป็นในการจัดกิจกรรมที่มีลักษณะเป็นการรวมกลุ่มกันของคนหมู่มากซึ่งมีความเสี่ยงที่จะทำให้การแพร่ระบาดเกิดขึ้นและกระจายสู่บุคคลทั่วไปโดยง่าย
บริษัทตระหนักถึงสุขอนามัยและความปลอดภัยของผู้เข้าร่วมประชุมและทีมงานทุกฝ่ายที่จะเข้าร่วมประชุม  ตามกำหนดการดังกล่าวข้างต้น ซึ่งแม้บริษัทจะจัดเตรียมมาตรการรับมือเพียงใดก็อาจไม่สามารถลดความเสี่ยงต่อการแพร่ระบาดได้อย่างเพียงพอ นอกจากนี้ สถานที่จัดประชุมยังถูกสั่งปิดตาม ประกาศกรุงเทพมหานคร  เรื่อง สั่งปิดสถานที่เป็นการชั่วคราว (ฉบับที่ 4)” นายไลโอเนล ลี กล่าว
ทั้งนี้ การเลื่อนการประชุมดังกล่าวไม่ส่งผลต่อการดำเนินงานของบริษัทอย่างมีนัยสำคัญ ซึ่งบริษัทยังคงเดินหน้าตามแผนธุรกิจ อีกทั้งบริษัทได้มีการติดตามสถานการณ์ และเฝ้าระวังผลกระทบต่าง ๆ อย่างใกล้ชิด เพื่อรับมือป้องกันและปรับแผนการดำเนินงานให้เหมาะสมกับสถานการณ์ต่อไป